

**Limbažu novada pašvaldības iekšējā kārtība iedzīvotāju iesaistei lēmumu pieņemšanā**

# Saturs

[2. Limbažu novada pašvaldības iekšējā kārtība iedzīvotāju iesaistei lēmumu pieņemšanā 3](#_Toc186705046)

[2.1. Ievads 3](#_Toc186705047)

[3. Iedzīvotāju iesaiste un informēšana 4](#_Toc186705048)

[3.1 Pētniecība un stratēģijas 7](#_Toc186705049)

[4. Kontroles procedūras 11](#_Toc186705050)

[4.1 Kārtība kādā veidojam vizuālu saturu 12](#_Toc186705051)

[5. Pamatprincipi, kurus pašvaldība ievēro lēmumu pieņemšanā un rīcības soļi iedzīvotāju iesaistes nodrošināšanai 13](#_Toc186705052)

# Limbažu novada pašvaldības iekšējā kārtība iedzīvotāju iesaistei lēmumu pieņemšanā

## Ievads

Šī kārtība ir izveidota, lai nodrošinātu Limbažu novada iedzīvotāju, tostarp personu ar invaliditāti, aktīvu iesaisti pašvaldības lēmumu pieņemšanas procesā. Vadoties pēc Latvijas Republikas likumiem un Eiropas Savienības vadlīnijām, un “Sabiedrība par atklātību – Delna” izstrādātajām vadlīnijām pašvaldībām atklātas komunikācijas veicināšanai par sabiedrības līdzdalību lēmumu pieņemšanā. Kārtība ietver principus, soļus un rīcības, kas atvieglos šīs iesaistes iespējas, to pieejamību un caurspīdību visām iedzīvotāju grupām. Izstrādē ņemta vērā Limbažu novada ilgtspējīgas attīstības stratēģija 2022.-2046.gadam.

Līdzdalības process ir būtisks, lai sekmētu kvalitatīvus un iedzīvotāju vajadzībām atbilstošus lēmumus, kā arī stiprinātu uzticību starp iedzīvotājiem un pašvaldību.

Limbažu novada pašvaldība ir orientēta uz cilvēku kā galveno prioritāti. Tās mērķis ir sabiedrības labklājības celšana un iedzīvotāju apmierinātības veicināšana, vienlaikus stiprinot saikni starp pārvaldi un iedzīvotājiem. Novada pārvaldība tiek īstenota saskaņā ar Pašvaldību likumu, Limbažu novada pašvaldības nolikumu, kas reglamentē pārvaldes organizāciju, lēmumu pieņemšanas kārtību un iedzīvotāju līdzdalību, kā arī citiem normatīvajiem aktiem.

Iedzīvotāju interesēs strādā iedzīvotāju ievēlēta dome. Pašvaldības dome ir atbildīga par:

* tiesisku darbību nodrošināšanu;
* finanšu līdzekļu pārvaldību;
* institucionālās struktūras veidošanu;
* autonomo funkciju un brīvprātīgo iniciatīvu īstenošanu;
* valsts deleģēto pārvaldes uzdevumu izpildi;
* pašvaldības budžeta izstrādi un īstenošanu.

Domes darbību reglamentē 2021. gada 28. oktobra saistošie noteikumi Nr. 14 “Limbažu novada pašvaldības nolikums”. Domes kārtējās sēdes notiek katra mēneša ceturtajā ceturtdienā pulksten 10.00, kā arī tiek sasauktas ārkārtas sēdes pēc nepieciešamības. Iedzīvotājiem ir iespēja piedalīties sēdēs un iepazīties ar pieņemtajiem lēmumiem gan klātienē, gan pašvaldības mājaslapā.

# Iedzīvotāju iesaiste un informēšana

Lai veicinātu iedzīvotāju iesaisti, pašvaldība:

* veic aptaujas, lai apzinātu viedokļus;
* publicē informāciju par aktuālajiem jautājumiem, piemēram, budžetu, attīstības plānošanu un projektiem;
* stratēģiju izstrādē pieaicina ekspertus, veido darba grupas
* organizē publiskās apspriešanas un tikšanās ar iedzīvotājiem.

Tā kā daļa sabiedrības lieto drukātos medijus, pašvaldības informatīvais izdevums *Limbažu novada ziņas* tiek izdots ik mēnesi 11 000 eksemplāru tirāžā un pieejams gan drukātā, gan digitālā formātā. Izdevums sniedz aktuālo informāciju par:

* domes lēmumiem;
* izglītības, kultūras, sporta un sociālajiem jautājumiem;
* pašvaldības darbības plāniem un izsolēm;
* citiem iedzīvotājiem svarīgiem jautājumiem.

Regulāri notiek sadarbība ar vietējo laikrakstu “Auseklis”, Latvijas reģionu televīziju, radio SWH.

Lai veicinātu iedzīvotāju iesaisti pašvaldība organizē NVO projektu un konkursus uzņēmējdarbības veicināšanai novadā. To mērķis ir atbalstīt sabiedriski nozīmīgu programmu, projektu un pasākumu īstenošanu; veicināt iedzīvotāju aktivitāti un līdzdalību aktuālu problēmu risināšanā, sekmējot viņu dzīves kvalitātes uzlabošanos; veicināt sadarbību starp pašvaldību un nevalstiskajām organizācijām, iedzīvotājiem, uzņēmējiem.

Tiek veidoti pasākumi, lai veicinātu iedzīvotāju iesaisti teritorijas sakopšanai, piemēram, “Sakoptākās sētas konkurss” veicina sakoptu teritoriju skaitu pieaugumu. Savukārt, konkurss “Limbažu vēsturiskā centra ēku fasāžu un jumta renovācija” veicina Limbažu pilsētas vēsturiskā centra ēku īpašnieku, apsaimniekotāju un iedzīvotāju atbildību par sava nekustamā īpašuma vizuālo un tehnisko stāvokli.

**Sabiedrisko attiecību un digitālo mediju loma**

Digitālās platformas, piemēram, pašvaldības mājaslapa www.limbazunovads.lv un sociālo mediju konti (Facebook, Instagram, YouTube, Flickr), ir nozīmīgas informācijas avoti iedzīvotājiem. 2023. gadā mājaslapas apmeklētāju skaits pieauga līdz 735 597, atspoguļojot iedzīvotāju interesi. Mobilās ierīces tiek izmantotas visbiežāk (67,5%), lai piekļūtu informācijai.

Sociālo tīklu statistika (2023. gads):

* Facebook: 7 379 sekotāji;
* Instagram: 831 sekotājs;
* YouTube: 646 sekotāji.

Sociālajos tīklos publicētā informācija aptver pasākumu kalendārus, ziņas, budžeta infografikas un cita veida komunikācijas materiālus, kas ir viegli uztverami un mērķēti uz dažādām iedzīvotāju grupām.

Limbažu novads turpina attīstīt digitālās platformas, lai sasniegtu plašāku auditoriju, uzlabotu informācijas pieejamību un veicinātu iedzīvotāju līdzdalību un uzlabotu komunikāciju ar sabiedrību.

Par informācijas izplatīšanu iedzīvotājiem atbild Limbažu novada sabiedrisko attiecību nodaļa. Tās galvenās funkcijas ir:

* plānot, vadīt un koordinēt pašvaldības darbību sabiedrisko attiecību, informācijas izplatīšanas un sabiedrības līdzdalības jautājumos;
* nodrošināt pašvaldības publicitāti, reklāmu, atpazīstamību, izmantojot dažādus informācijas aprites resursus;
* veidot komunikāciju un veicināt sadarbību starp pašvaldību un tās mērķauditorijām, sabiedriskajām organizācijām un masu medijiem;
* kontrolēt pašvaldības zīmola izstrādāšanu un izmantošanu;
* nodrošināt pašvaldības publiskās informācijas pieejamību un kvalitāti.

Nodaļa savā ikdienas darbā regulāri

* sagatavo preses paziņojumus, nodrošina pašvaldības publicitāti un mārketinga aktivitātes, izmantojot pieejamos informācijas kanālus, medijus un ziņu aģentūras;
* nodrošina informācijas pieejamību par pašvaldības domes sēdē pieņemtajiem saistošajiem noteikumiem, lēmumiem, un ar to izpildi saistītiem jautājumiem;
* plāno un organizē sabiedrības informēšanas projektus, sabiedrības līdzdalības aktivitātes;
* plāno un organizē preses konferences, publiskas diskusijas;
* sagatavo informatīvo izdevumu “Limbažu Novada Ziņas”, nodrošināt tā izplatīšanu;
* administrē, papildina un attīsta pašvaldības interneta vietni: www.limbazunovads.lv un pašvaldības sociālo mediju platformas;
* sadarbojoties ar pašvaldības struktūrvienībām un iestādēm, sniedz atbalstu publicitātes jautājumos;
* veido sadarbību ar pašvaldības sadraudzības pilsētām un ārvalstu sadarbības partneriem;
* plāno un organizē pašvaldības reprezentatīvos pasākumus, oficiālās vizītes, tikšanās un diplomātiskās pieņemšanas;
* nodrošina Limbažu novada pašvaldības publiskā gada pārskata sagatavošanu un tā publicitāti.

**Piedāvājam iedzīvotājiem vairākus veidus, kā iesaistīties:**

1. Publiskas aptaujas un konsultācijas;
2. Iespēju piedalīties domes un komisiju sēdēs;
3. Darba grupas konkrētu jautājumu risināšanai.
4. Veicinām dialogu ar kopienām un nevalstiskajām organizācijām, lai apkopotu daudzveidīgus viedokļus un idejas.
5. Nodrošinām, ka iedzīvotājiem ir skaidra pieeja mūsu pieņemtajiem lēmumiem un to pamatojumiem.
6. Organizējam atklātas diskusijas par svarīgiem jautājumiem, aicinot iedzīvotājus paust savu viedokli. Šādi pasākumi stiprina uzticēšanos starp pašvaldību un sabiedrību un palīdz labāk izprast dažādu grupu intereses.
7. Pastāvīgi pilnveidojam mūsu digitālās platformas, lai sabiedrībai būtu ērtāk piekļūt informācijai un piedalīties līdzdalības procesos. Izstrādājam iespējas ideju iesniegšanai un sabiedrisko apspriežu organizēšanai tiešsaistē.
8. Rīkojam informatīvas aktivitātes, kas skaidro sabiedrībai līdzdalības procesu nozīmi.
9. Katrs iedzīvotāju priekšlikums tiek izskatīts, un tam sniegta atgriezeniskā saite par tā izvērtēšanu un īstenošanas iespējām.

Mēs konsultējamies ar sabiedrību:

* **Stratēģisku dokumentu izstrādē un pārskatīšanā**

Piemēram, pašvaldības attīstības stratēģiju, teritorijas plānojumu vai budžeta prioritāšu noteikšanā.

* **Lēmumos, kas būtiski ietekmē iedzīvotājus**

Piemēram, infrastruktūras attīstības projekti, sabiedriskās ēkas vai nozīmīgas pakalpojumu izmaiņas.

* **Jautājumos, kur sabiedrības viedoklis ir būtisks gala lēmuma pieņemšanai**

Konsultējamies, lai identificētu sabiedrības vajadzības, risinātu konfliktus vai rastu kompromisus.

**Sabiedrības konsultāciju formas**

Pielāgojam konsultāciju formas atbilstoši jautājuma nozīmei un sabiedrības iesaistes iespējām:

* **Publiskas apspriedes un diskusijas** par plaši apspriestiem jautājumiem.
* **Aptaujas** (tiešsaistē un klātienē), lai iegūtu daudzveidīgus viedokļus.
* **Darba grupas un fokusa grupas**, kurās iesaistām konkrētas interešu grupas vai ekspertus.
* **Ideju iesniegšana**, aicinot iedzīvotājus brīvi dalīties savos priekšlikumos.

**Caurspīdība konsultāciju procesā**

Lai nodrošinātu konsultāciju caurspīdīgumu:

* **Sniedzam pilnīgu informāciju par apspriežamo jautājumu**
Publicējam materiālus, skaidrojumus un dokumentus, lai iedzīvotājiem būtu viegli saprast problēmas būtību.
* **Nosakām skaidrus termiņus un mērķus**
Skaidrojam konsultāciju mērķi, laika grafiku un nākamos soļus, lai sabiedrība varētu efektīvi iesaistīties.
* **Apkopojam un publicējam rezultātus**
Informējam sabiedrību par konsultāciju iznākumiem un skaidrojam, kā iegūtie viedokļi ir ietekmējuši lēmumu.

**Sabiedrības iesaiste lēmumu pieņemšanas procesā**

Iedzīvotāju iesaiste nav formāla – mēs to uztveram kā iespēju uzlabot mūsu darbu.

* **Pirms konsultācijām** sagatavojam viegli saprotamus jautājumus un diskusiju tēmas.
* **Konsultāciju laikā** iesaistām visplašāko iespējamo iedzīvotāju loku, īpaši aicinot piedalīties arī neaizsargātās un mazāk iesaistītās grupas.
* **Pēc konsultācijām** sniedzam atgriezenisko saiti un nodrošinām, ka katrs viedoklis tiek uzklausīts un izvērtēts.

Iesaistot sabiedrību, mēs uzlabojam lēmumu kvalitāti un stiprinām uzticību starp pašvaldību un iedzīvotājiem. Atbildot uz iedzīvotāju idejām un vajadzībām, veidojam kopīgu izpratni par novada attīstības virzieniem un panākam līdzsvarotu, sabiedrības interesēm atbilstošu attīstību.

## Pētniecība un stratēģijas

2023.gadā Latvijas Universitātes pētnieki veica pētījumu par iedzīvotāju apmierinātību ar dzīvi Limbažu novadā. Galvenie secinājumi:

* Vide (daba, apkārtne, ainava) ir novada lielākā priekšrocība;
* Drošība un ģimeniskā vide ir svarīgi iedzīvotāju noturēšanai;
* Izglītības pakalpojumu pieejamība un kvalitāte ir īpaši novērtēta.

Pašvaldība ir izstrādājusi vairākas stratēģijas, tostarp izglītības, tūrisma, sociālā atbalsta attīstības jomās. Vēl norit darbs pie kultūras stratēģijas.

**Limbažu novada Sociālā atbalsta un veselības veicināšanas stratēģija 2024.-2030.gadam** paredz attīstīt iedzīvotājiem nepieciešamus un sabiedrībā balstītus sociālos un veselības pakalpojumus. Stratēģija nosaka pašvaldības rīcības virzienus un prioritātes sociālās aprūpes un veselības veicināšanas jomā, vēršot uzmanību uz visiem Limbažu novada iedzīvotājiem un veicinot viņu cieņpilnu dzīvi novadā – vienu no svarīgākajiem principiem sociālajā un veselības jomā.

Stratēģijas pirmā prioritāte uzsver divvirzienu komunikācijas nozīmi starp pašvaldību un iedzīvotājiem. Šī prioritāte paredz ne tikai komunikācijas kvalitātes pilnveidošanu un iedzīvotāju informētības uzlabošanu, bet arī aktīvu sabiedrības iesaistīšanu un sadarbību ar nevalstisko sektoru pakalpojumu veidošanā un sniegšanā. Divvirzienu komunikācija starp pašvaldību un iedzīvotājiem, kas veicina kopienas drošības sajūtu, pieaugošu sabiedrības uzticēšanos un iesaisti paredz rezultatīvos rādītājus:

* Veikt iedzīvotāju aptaujas;
* Izstrādāt klientu apmierinātības anketas par saņemtajiem pakalpojumiem kapitālsabiedrībās;
* Organizēt pasākumus iedzīvotāju informētībai;
* Veidot izglītojošus seminārus, lekcijas.

Ar stratēģiju ir iespējams iepazīties: <https://www.limbazunovads.lv/lv/strukturvieniba/socialais-dienests>

**Limbažu novada izglītības stratēģija 2023. - 2027. gadam** ir pirmais izglītības nozares attīstības plānošanas dokuments, kas izstrādāts pēc administratīvi teritoriālās reformas. Par izglītības attīstības virsmērķi izvirzīta kvalitatīva izglītības pakalpojumu pieejamība ikvienam novada iedzīvotājam.

Stratēģijas rīcības virziens – komunikācija un sadarbība paredz uzdevumus un rezultatīvos rādītājus. Piemēram, komunikācijas un sadarbības uzdevumi:

* sekmēt sadarbību, savstarpējo atbalstu un pieredzes apmaiņu starp izglītības iestādēm;
* pilnveidot komunikācijas un informācijas apmaiņas sistēmu starp izglītības iestādēm, novada administrāciju un iestādēm un attiecībās ar iedzīvotājiem;
* attīstīt un pilnveidot izglītības iestāžu sadarbību ar izglītojamo vecākiem;

Rezultatīvie rādītāji:

* Katru gadu notikušas vismaz 2 metodiskā atbalsta darbnīcas izglītības iestāžu administrācijai, katru gadu noticis vismaz viens pieredzes apmaiņas pasākums katrā izglītības pakāpē;
* Izveidota vienota labās prakses piemēru publicēšanas vietne un tajā katru gadu tiek publicētas vismaz 2 labās prakses piemēri no izglītības iestādēm katrā pakāpē;
* Definēti un atbilstoši mērķim izmantoti informācijas apmaiņas kanāli;
* 1x mēnesī tikšanās ar novada administrācijas nodaļu vadītājiem (speciālistiem);
* Izglītības iestāžu vadītāju klātienes sanāksmes 1x mēnesī;
* Novada mājaslapā ir ērti pieejama un lietotājiem saprotama informācija par novada izglītības iestādēm un pakalpojumiem, kas tiek vismaz reizi gadā aktualizēta;
* Ir izveidota pieaugušo izglītības sadaļa vienotajā izglītības informācijas platformā;
* Iestāžu savstarpējās sadarbības un informācijas apmaiņas kvalitātes novērtējuma aptaujā katru gadu/katrā novērtējumā ir pozitīva rezultātu dinamika.

Ar stratēģiju iespējams iepazīties: <https://www.limbazunovads.lv/lv/strukturvieniba/izglitibas-parvalde>

**Tūrisma stratēģijas** mērķis ir veicināt sabalansētu un ilgtspējīgu tūrisma nozares attīstību un mijiedarbību ar citām nozarēm, attīstīt konkurētspējīgu tūrisma piedāvājumu un nodrošināt efektīvu līdzekļu izlietojumu, ņemot vērā jaunākās tūrisma nozares tendences, pētījumus un ieinteresēto pušu diskusiju rezultātus. Stratēģijas izstrādē tika ņemti vērā Limbažu novada iedzīvotāju, uzņēmēju un viesu intereses un viedokļi, organizējot fokusgrupu sanāksmes, veicot anketēšanu un klātienes sarunas, sabiedriskās apspriešanas sanāksmes.

Stratēģijas rīcības virziens – komunikācija un sadarbība paredz uzdevumus:

* Pilnveidot komunikācijas un informācijas apmaiņu;
* Pārskatīt un izvērtēt funkcijas un uzdevumus tūrisma pārvaldībā iesaistītajām pusēm;
* Sekmēt privātā sektora koordinētāku iesaisti tūrisma pārvaldībā, lēmumu pieņemšanā un līdzdalībā kopīgu iniciatīvu īstenošanai un tūrisma pakalpojumu veidošanā, pārdošanā;
* Turpināt dalību klasterī “Saviļņojošā Vidzeme” un iekļauties LIAA apstiprinātajos tematiskajos un teritoriālajā sadarbības tīklā;
* Saskaņot novada tūrisma pārvaldību ar plānošanas reģionu, Vidzemes tūrisma asociāciju, lauku partnerībām un nacionālā līmeņa institūciju darbību u.c. tūrismu un atpūtu veicinošām institūcijām;
* Izstrādāt un ieviest novada tūrisma mārketinga plānu, tajā skaitā ieviest tūrisma zīmolu, atbilstoši tūrisma attīstības stratēģijas prioritātēm, noteiktajām tūrisma pakalpojumu grupām;
* Ieviest integrētus digitālus risinājumus novada tūrisma piedāvājuma veicināšanai.

Plānotie pasākumi uzdevumu ieviešanai:

* Informācijas apmaiņas sistēmas izveide, informācijas apmaiņas sistēmas pilnveidošana, lai nodrošinātu aktuālu un ērtu informācijas apriti;
* Regulāra informācijas aktualizēšana www.visitlimbazi.lv par atpūtas un tūrisma piedāvājumu;
* Informācijas nodrošināšana svešvalodās;
* Informēt tūrisma pakalpojuma sniedzējus par aktuālajiem projektiem un norisēm vismaz 1x mēnesī;
* Stiprināt Limbažu novada uzņēmēju konsultatīvajā padomē tūrisma nozares pārstāvniecību;
* Pakalpojumu sniedzēju pieredzes apmaiņas organizēšana pakalpojumu, sadarbības piedāvājumu veidošana;
* Regulāra informācijas apmaiņa starp dažādām institūcijām, kas saistītas ar atpūtas un tūrisma attīstības un pakalpojumu veicināšanu;
* Vismaz reizi gadā LAUTA tikšanās ar LVM un DAP pārstāvjiem par dabas un aktīvā tūrisma infrastruktūras apsaimniekošanas aktualitātēm;
* Pārstāvības nodrošināšana Vidzemes tūrisma asociācijas, Zaļo ceļu asociācijas un citās prioritāri nozīmīgās institūcijās, kas var sekmēt tūrisma attīstību Limbažu novadā.

Ar stratēģiju iespējams iepazīties: <https://www.limbazunovads.lv/lv/filiale/limbazu-novada-pasvaldibas-agentura-lauta>

Ņemot vērā **Limbažu novada ilgtspējīgas attīstības stratēģiju 2022.-2046.gadam** pašvaldības stratēģiskais mērķis ir attīstīta komunikācija ar visām interešu grupām, palīdzot tām organizēties. Sekmēt sabiedrības iesaisti pārvaldības procesos. Kur tas iespējams, deleģēt funkcijas nevalstiskajam sektoram. Stiprināt lokālpatriotismu un novada identitāti. Vienlīdzīga attieksme pret visām interešu grupām.

**Stratēģiskie mērķi:**

* Veicināt iedzīvotāju uzticību un iesaisti;
* Nodrošināt lēmumu pieņemšanas procesu atklātību;
* Uzlabot pašvaldības komunikācijas efektivitāti ar iedzīvotājiem;
* Sekmēt pašvaldības pieņemto lēmumu atbilstību iedzīvotāju vajadzībām, balstoties uz aktīvu dialogu.

# Kontroles procedūras

Mūsu prioritāte ir radīt vidi, kurā katrs iedzīvotājs var justies sadzirdēts un pārliecināts, ka viņa viedoklis ir nozīmīgs Limbažu novada izaugsmē.

**Ārējās kontroles procedūras**

* Veicam regulāras aptaujas iedzīvotājiem, lai novērtētu viņu apmierinātību ar pašvaldības sniegto atgriezenisko saiti un lēmumu kvalitāti
* Sagatavojam reizi gadā publisko pārskatu
* Publicējam infografikas par pašvaldības budžetu, nodaļu, iestāžu atskaitēm
* Sagatavojam un publicējam pašvaldības, apvienību projektu un padarīto darbu atskaites
* Ik nedēļu iedzīvotāji, kuri pieteikušies, saņem savā e-pastā apkopojumu par pašvaldības aktualitātēm
* Uzņēmējdarbības konsultants ik nedēļu izsūta jaunumu e-pastu arī uzņēmējiem un citiem interesentiem par izsolēm, nomām, uzņēmējdarbības saistītiem jautājumiem, domes sēdes lēmumprojektiem

**Iekšējās kontroles procedūras**

* Ik mēnesi apkopojam padarītos darbus, kā arī veidojam kultūras, izglītības, pasākumu apkopotās afišas un informāciju
* Ik mēnesi apkopojam un publicējam pašvaldības apvienību paveiktos darbus
* Ik mēnesi nodaļu vadītāji iesniedz atskaiti pašvaldības izpilddirektoram, savukārt izpilddirektors prezentē kopējo atskaiti domes sēdē un pēc tam tā tiek publicēta pašvaldības mājaslapā
* Iekļaut neatkarīgu vērtētāju grupu vai auditoru dalību ikgadējo ziņojumu veidošanā.

Ar mērķi atvieglot un uzlabot savstarpējo sadarbību ar pašvaldības iestādēm un organizācijām ir izstrādātas **iekšējās rekomendācijas**, ko aicinām ņemt vērā, iesūtot informāciju publicēšanai pašvaldības mājaslapā un avīzei “Limbažu novada ziņas”.

Rekomendācijas informatīvajam izdevumam *Limbažu novada ziņas*

* Publikācijas tekstu un virsrakstu iesūtīt word failā
* Publikācijai vēlamās fotogrāfijas pievienot atsevišķi pielikumā labā izšķirtspējā.
* Informāciju un citus publikācijas materiālus sūtīt uz epastu: komunikacija@limbazunovads.lv
* E-pasta tematā norādīt publikācijas vietu: “Limbažu novada ziņas” vai LNZ
* Informāciju publikācijai avīzē iesūtīt līdz tekošā mēneša 17. datumam

Rekomendācijas mājaslapas sadaļai *Aktualitāte*

* Publikācijas tekstu un virsrakstu (tekstu iesūtīt word failā)
* Līdz 2 fotogrāfijām, kas atspoguļo publikācijā aprakstīto notikumu (formāts .jpg, .png)
* Titulattēls, kas parādīsies publikācijas sākumā (4:3 izmērs)
* Raksta autors, amats
* Sūtīt uz e-pastu komunikacija@limbazunovads.lv
* E-pasta tematā norādīt publikācijas vietu: mājaslapai

Rekomendācijas mājaslapas sadaļai *Notikumu kalendārs*

* Neliels pasākuma apraksta teksts, kas ietver pasākuma nosaukumu, uzaicinājuma tekstu, pasākuma rīkotāja nosaukumu un citu informāciju, ko būtu svarīgi nodot apmeklētājiem (tekstu iesūtīt kā word faila pielikumu vai e-pasta vēstulē)
* Sākuma laiks un (provizoriskais) pasākuma beigu laiks
* Pasākuma afiša (formāts .jpg, .png)
* Titulattēls, kas parādīsies publikācijas sākumā (4:3 izmērs)
* Pasākuma norises vietas pilna adrese
* Sūtīt uz e-pastu komunikacija@limbazunovads.lv
* E-pasta tematā norādīt publikācijas vietu: mājaslapai
* Informāciju par pasākumu vēlams iesūtīt vismaz 2 nedēļas pirms notikuma norises datuma

## Kārtība kādā veidojam vizuālu saturu

Lai radītu efektīvu un vizuāli pievilcīgu saturu katrai Limbažu novada pašvaldības mērķauditorijai, ievērojam skaidru un vienkāršu struktūru, kā arī izmantojam pielāgotus komunikācijas stilus dažādām platformām (avīzei, mājaslapai un sociālajiem tīkliem). Vizuālo saturu veidojam, ņemot vērā novada vizuālo identitāti.

Afišu veidošanā, ja nav piesaistīts mākslinieks, rekomendējam izmantot bezmaksas pieejamo tiešsaistes rīku Canva, kurā ir pieejamas attēlu, tekstu sagataves dažādiem reklāmas materiāliem [www.canva.com](http://www.canva.com).

Pašvaldības mājaslapā ir pieejams Limbažu novada jaunās vizuālās identitātes logotips, simbols, burtveidoli, kā arī plakātu sagataves sociālajiem tīkliem un poligrāfijai, kas izstrādātas, ņemot vērā Limbažu novada jaunā zīmola vadlīnijas: [www.limbazunovads.lv/lv/novada-vizuala-identitate](http://www.limbazunovads.lv/lv/novada-vizuala-identitate)

Veidojot saturu, pielāgojam to konkrētajam kanālam un mērķauditorijai, uzturot vizuālo un informatīvo konsekvenci visos medijos.

# Pamatprincipi, kurus pašvaldība ievēro lēmumu pieņemšanā un rīcības soļi iedzīvotāju iesaistes nodrošināšanai

Limbažu novada pašvaldība uzskata, ka iedzīvotāju iesaiste ir ļoti svarīga, lai kopīgi veidotu labāku un atvērtāku pārvaldi. Kad iedzīvotāji piedalās lēmumu pieņemšanā, mēs varam pieņemt labākus un sabiedrībai noderīgākus lēmumus. Tas arī veido uzticību un ciešāku sadarbību starp pašvaldību un cilvēkiem.

**Principi:**

1. **Vienlīdzība un pieejamība:** pašvaldība nodrošina, ka visi iedzīvotāji, neatkarīgi no vecuma, dzimuma, sociālās statusa vai veselības stāvokļa, var piedalīties;
2. **Caurspīdība:** pašvaldība sniedz skaidru un viegli uztveramu informāciju par lēmumu pieņemšanas procesiem;
3. **Daudzveidība:** iesaista pārstāvjus no visām sabiedrības grupām, tostarp NVO, jomas ekspertus un iedzīvotājus ar invaliditāti, kā arī ņemot vērā dažādu sabiedrības grupu vajadzības – seniorus, jauniešus, mazākumtautības un citas;
4. **Aktīva komunikācija:** informēšanas un aicinājumu izplatīšana, izmantojot daudzveidīgus kanālus un pielāgojot saturu auditorijai;

**Rīcības soļi:**

1. **Iedzīvotāju iesaiste darba grupās:**
* Izveidot tematiskās darba grupas, kas sastāv no pašvaldības darbiniekiem, iedzīvotāju pārstāvjiem, NVO pārstāvjiem, ekspertu padomes locekļiem un personām ar invaliditāti.
* Noteikt termiņus katras darba grupas darbam, lai nodrošinātu rezultātu sasniegšanu noteiktā laika periodā.
* Regulāri pārskatīt grupu dalībnieku loku, lai atjaunotu un paplašinātu iesaisti.
1. **Lēmumu pieņemšanas platformas:**
* Izmantot digitālas platformas, kur darba grupas var pārrunāt aktuālos jautājumus.
* Rīkot klātienes un attālinātas tikšanās, lai nodrošinātu pieejamību visiem dalībniekiem.
1. **Informēšana un aicinājumi uz līdzdalību:**
* Veidot viegli uztveramus un pieejamus aicinājumus. Izstrādāt skaidrus un kodolīgus aicinājumus, kas izvietoti pašvaldības informatīvās platformās, drukātajos materiālos, sabiedriskajās vietās un pašvaldības iestādēs. Izstrādē ņemam vērā Limbažu novada vizuālo identitāti.
* Lietot viegli uztveramus fontus un atbilstošus kontrastus, lai materiāli būtu pieejami personām ar redzes traucējumiem.
1. **Daudzveidīgi komunikācijas kanāli:**
* Izmantot gan digitālus, gan tradicionālus kanālus, tostarp sociālos medijus, pašvaldības avīzi, afišu stendus, TV un radio.
* Pielāgot informāciju, izmantojot vieglā valodā sagatavotus materiālus
* Organizēt regulārus informatīvos seminārus, lai veicinātu izpratni par līdzdalības iespējām.
1. **Personiska komunikācija:**
* Organizēt tikšanās ar iedzīvotājiem.
* Nodrošināt iespēju iedzīvotājiem personiski uzdot jautājumus un sniegt ierosinājumus.
* Veidot interaktīvus formātus sociālajos tīklos, piemēram, aptaujas vai diskusiju forumus.
1. **Pieejamības nodrošināšana:**

Projektu īstenošanā pašvaldība iesaista ekspertus infrastruktūras pielāgošanas jautājumos (piemēram, Invalīdu un viņu draugu apvienība “Apeirons”) ar rīcību:

* Uzlabot fizisko vidi pašvaldības telpās, lai tā būtu pieejama personām ar kustību traucējumiem;
* Nodrošināt transporta atbalstu (piem., maršrutus cilvēkiem ar ierobežotām pārvietošanās iespējām) uz iesaistes pasākumiem;
* Piedāvāt informāciju vieglā valodā un nodrošināt tulkojumus, ja nepieciešams.

Šīs kārtība ir paredzēta kā praktisks instruments, lai nodrošinātu Limbažu novada iedzīvotāju, tostarp personu ar invaliditāti, pilnvērtīgu iesaisti lēmumu pieņemšanas procesā.

Limbažu novada pašvaldība apzinās, ka sabiedrības līdzdalība ir būtisks elements demokrātiskas pārvaldes veidošanā, tāpēc aktīvi strādājam, lai nodrošinātu atklātību, caurspīdību un iespēju iedzīvotājiem līdzdarboties lēmumu pieņemšanā. Esam izstrādājuši skaidrus principus un pieejas, lai veicinātu jēgpilnu sadarbību ar sabiedrību.

Mūsu pienākums ir regulāri un savlaicīgi informēt iedzīvotājus par aktuālajiem jautājumiem, izmaiņām un lēmumiem. Publicējam informāciju vairākos kanālos – mūsu mājaslapā, sociālajos tīklos un ikmēneša informatīvajā izdevumā *Limbažu novada ziņas*. Esam pieejami arī individuālām konsultācijām un atbildam uz iedzīvotāju jautājumiem gan elektroniski, gan klātienē, gan telefoniski.